મહેન્દ્રસિંહ ધોનીમાં કદાચ વિરાટ કોહલી જેવી દેખીતી આક્રમકતા નહીં હોય, સચિન તેંડુલકર જેવી પ્રચંડ લોકપ્રિયતા નહીં હોય, તેની બેટિંગ સ્ટાઇલ જોતાં તે સર્વકાલીન મહાન બેટ્સમેનની હરોળમાં પણ નહીં આવતો હોય કે તેના સ્કોર જોતાં તેને ધુરંધર બેટ્સમેન પણ કહી શકાય નહીં તેમ છતાં તેનામાં એવું કાંઇક છે જેને કારણે તે 12-14 વર્ષથી ક્રિકેટમાં ટકી રહ્યો છે, એક સુકાની તરીકે તે ટેસ્ટ, વન-ડે અને ટી20માં સફળ રહ્યો છે. તેણે ભારતને આ ત્રણેય માળખામાં વર્લ્ડ ચેમ્પિયન બનાવ્યું છે અને અંતિમ ઓવર્સમાં તેની બેટિંગ જોતાં તે ખાસ કરીને વન-ડે અને ટી20માં કોઈ પણ ટીમનો અત્યંત ઉપયોગી બેટ્સમેન બની ગયો છે.